**Pământul**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe spate ne-am întins în iarbă: tu și eu.

Văzduh topit ca ceara-n arșița de soare

curgea de-a lungul peste miriști ca un râu.

Tăcere apăsătoare stăpânea pământul

și-o întrebare mi-a căzut în suflet până-n fund.

N-avea să-mi spună

nimic pământul? Tot pământu-acesta

neindurător de larg și-ucigător de mut,

nimic?

Ca să-l aud mai bine mi-am lipit

de glii urechea - indoielnic și supus -

și pe sub glii ți-am auzit

a inimei bătaie zgomotoasă.

Pământul răspundea.